Нуну Фернандиш Турнеол
Утринна песен

Превод от португалски: Симеон Хаджикосев, 1984

chitanka.info

Ставай, друже, защо дремеш в утрини хладни —

всички птици в света любовта възхваляват.

Весела тръгвам.

Ставай, друже, защо дремеш в утрини хладни —

всички птици в света любовта днес възпяват.

Весела тръгвам.

Всички птици в света любовта възхваляват,

мойта обич и твойта те в унес възпяват.

Весела тръгвам.

Всички птици в света любовта възхваляват,

мойта обич и твойта сега споменават.

Весела тръгвам.

Мойта обич и твойта те дружно възпяха,

ала сряза ти клоните, гдето седяха.

Весела тръгвам.

Те за нашата обич възторжено пяха,

ала сряза ти клона, на който гнездяха.

Весела тръгвам.

Сряза ти клона, на който певците гнездяха,

извора пресуши, гдето жажда гасяха.

Весела тръгвам.

Сряза ти клона, на който певците гнездяха,

извора пресуши, над който кръжаха.

Весела тръгвам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.